钦定古今图书集成/历象汇编/乾象典/第051卷 > 胃宿
## 钦定古今图书集成/历象汇编/乾象典/第051卷 > 胃宿

按《星经》阙。

按：《史记天官书》。“胃为天仓。”

〈注〉《正义》曰：“胃三星，昴七星，毕八星，为大梁。”于辰在酉，赵之分野。胃主仓廪，五谷之府也。

按：《汉书天文志》同。

按《晋书天文志》。“胃三星，天之厨藏。主仓廪五谷府也。”
按《隋书天文志》同。

按《宋史天文志》：“汉永元铜仪，胃宿十五度。景祐测验，
十四度。”

按《观象玩占》，“胃三星曰大梁，一曰天中府，一曰天库，
一曰密宫，金星也。胃星者，五谷之府，天之厨藏，主仓
粟收藏，积聚万物，又主讨捕诛杀葅醢之事。其南下
九尺，为日月五星中道。”